Il-PM Robert Abela jgħid illi Repubblika u l-PN qed ifixklu lill-Gvern, li qal illi se jibqa' jżomm mad-deċiżjoni tiegħu li jagħlaq il-portijiet Waqt konferenza tal-Aħbarijiet il-Prim Ministru Robert Abela qal li mar għand l-Aġent Kummissarju tal-Pulizija u ta lilu nnifsu għall-investigazzjoni neċessarja fuq l-akkużi li qed iressaq id-Deputat Nazzjonalista Jason Azzopardi u Repubblika ta' qtil volontarju, kontra l-Forzi Armati ta Malta u anke kontra l-Kabinett kollu.  Dan fuq id-deċiżjoni tal-Gvern Malti li ma jitħallewx jidħlu immigranti pajjiżna - fid-dawl tat-tixrid tal-Covid-19. Abela, bil-membri tal-Kabinett warajh,  qal li Jason Azzopardi flimkien ma' Repubblika qed jitolbu li jiġu investigati l-Forzi Armati kollha ta' pajjiżna, b'akkuża serja li l-Armata hija kompliċi fl-omiċidju tal-immigranti.  Huwa qal li dan ifisser illi 11-il membru tal-Armata, inkluż il-Brigadier issa qed ikunu investigati fuq l-akkuża ta' omiċidju volontarju. "Il-grazzi lill-Forzi tal-Ordni f'mument fejn qed jiddedikaw lilhom infushom f'ħidma lejn il-pajjiż,  hija li jridu jitfugħhom il-ħabs," qal il-PM.  "Il-kuxjenza tiegħi hija safja u allura ninsab seren, kuxjenza safja għax għamilna minn kollox biex inħarsu s-saħħa tal-poplu, il-kuxjenza hija safja għax pajjiżna qed għamel dak kollu li jista' biex isalva l-ħajjiet fil-baħar," qal il-PM. Huwa reġa aċċenna li d-deċiżjoni tal-Gvern li pajjiżna mhux post sigur biex fih jiddaħħlu immigranti u lanqas jista' pajjiżna jiggarantixxi is-salvataġġ tal-immigranti se jibqgħu minkejja dak li sejjaħ bħala tfixkil minn Repubblika u l-Partit Nazzjonalista. Huwa żvela wkoll kif Repubblika marru quddiem il-Qorti Ewropea tad-Drittijiet tal-Bniedem fejn talbet biex Malta u l-Italja jiftħu l-portijiet tagżhom għall-immigranti, talba li Abela qal illi ma ġietx milqugħa.